УнэтIыныгъэхэм я пIалъэр
Тверь областым щыIэ Селигер гуэлым и Iуфэм бадзэуэгъуэм и 14-м щегъэжьауэ шыщхьэIум и 5 хъуху щокIуэкI «Селигер-2013» щIалэгъуалэ зэхыхьэр. Къэбэрдей-Балъкъэрым щыщу абы хэтщ ныбжьыщIэ 44-рэ.
Зэхыхьэм хэтынухэм гупищу загуэшащ: япэу Селигер щыIащ «ЩIалэгъуалэ проектхэм я форум» унэтIыныгъэмкIэ лажьэхэр, етIуанэ зэхуэсым хэтахэр «Iуэху зезыхьэхэращ», ещанэр «Граждан форум»-м къызэщIиубыдэхэращ. Иужьрейхэращ иджы зэхуэсыр. Абы я проектхэр щагъэлъэгъуэнущ ди лъахэгъу ныбжьыщIэ 20-м.
Япэ зэхыхьэм хэта, Налшык къалэ щыщ Елей Алим Селигер щигъэкIуа махуэхэр гуапэу игу къинэжащ, куэд ныбжьэгъу къызэрыхуэхъуамрэ цIыху цIэрыIуэхэм зэраIущIамрэ топсэлъыхьыж. «Абы щекIуэкI псори хуабжьу сигу ирохь. Иджы ещанэу сыхэтащ а Iуэхум. Лэжьыгъэм, къыхэпха унэтIыныгъэм и пIалъэр щызэбгъащIэ утыку хъарзынэщ ар», — жеIэ Алим. Елейм мы гъэм Селигер щигъэлъэгъуащ торакоскопическэ, эндоскопическэ операцэ ящIа нэужь, зэрадыж Iэмэпсымэхэр зэпкърылъхьэным теухуа проект.
Елей Алим щIэныгъэ статья куэд къытрыригъэдзащ, урысейпсо зэпеуэ куэдым щытекIуащ, дунейпсо конференцхэм хэтщ, апхуэдэуи «Open Innovations» фIащауэ Москва щекIуэкI дунейпсо зэпеуэм и зы унэтIыныгъэм пашэ щыхъуауэ щытащ. ЩIэныгъэлI ныбжьыщIэр абдеж къыщыувыIэну и мурадкъым. «ТекIуэныгъэ гуэр зыIэрызгъэхьэху, нэхъыбэжым сытрегъэгушхуэ. Зи яужь ситыр сигу ирохь икIи си фIэщ мэхъу си IуэхущIафэр Къэбэрдей-Балъкъэрым и мызакъуэу, нэгъуэщI щIыналъэхэми сэбэп зэрахуэхъунур», — къыддогуашэ Елейр.
Пщыгъуэш Iэсият.
